Félag bráðalækna telur að veikum og slösuðum sjúklingum á bráðadeild Landspítala sé stefnt í hættu með grafalvarlegri undirmönnun. Öryggi sjúklinga þar sé ekki tryggt og lífi landsmanna þannig stefnt í hættu.
Í nýrri yfirlýsingu félagsins er þess krafist að landlæknir knýi á um úrbætur á deildinni af hálfu framkvæmdastjórnar og forstjóra spítalans. Undirmönnun skapi óboðlegar vinnuaðstæður; skilgreind neyðarmönnun sé ekki uppfyllt og í stað sjö vaktalína séu þær fimm og stundum færri. Læknarnir telja yfirgnæfandi líkur á alvarlegum atvikum og jafnvel mannslátum í sjúklingaþjónustu. Þeir lýsa því yfir að komi til alvarlegra atvika á bráðadeild sem rekja megi til manneklu, ófullnægjandi starfsaðstöðu eða annarra tengdra þátta, vísi þeir allri ábyrgð til forstjóra Landspítala, Svandísar Svavarsdóttur heilbrigðisráðherra, Bjarna Benediktssonar fjármálaráðherra og Alþingis.
Félag bráðalækna telur að undirmönnun á bráðadeild Landspítala stefni veikum og slösuðum sjúklingum í hættu. Í yfirlýsingu krefst félagið tafarlausra úrbóta. 